FI Euroopan unionin virallinen lehti L 13/8

KOMISSION ASETUS (EU) 2018/73,

annettu 16 päivänä tammikuuta 2018,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse elohopeayhdisteiden jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 16 artiklan 1 kohdan,

sekä katsoo seuraavaa:

(1) Elohopeayhdisteiden jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa.

(2) Neuvoston direktiivillä 79/117/ETY kiellettiin elohopeayhdisteitä sisältävien kasvinsuojeluaineiden markkinoille saattaminen ja käyttö. Kaikki elohopeayhdisteitä sisältävien kasvinsuojeluaineiden luvat peruttiin ja tämän jälkeen kaikki jäämien enimmäismäärät asetettiin asianmukaisen määritysrajan tasolle.

(3) Komissio on saanut elintarvikealan toimijoilta ja jäsenvaltioilta tietoja, jotka osoittavat elohopeayhdisteitä esiintyvän useissa tuotteissa siten, että ne johtavat asetuksessa (EY) N:o 396/2005 vahvistetut määritysrajat ylittäviin jäämiin.

(4) Äskettäiset seurantatiedot osoittavat, että elohopeayhdisteiden jäämiä esiintyy useissa tuotteissa määritysrajan ylittävillä tasoilla. Kun otetaan huomioon kaikkien näytteiden tulosten 95. persentiili, saadaan seuraavat esiintyvyydet: pähkinät 0,02 mg/kg; tuoreet yrtit 0,03 mg/kg; viljellyt sienet 0,05 mg/kg; luonnonvaraiset sienet 0,50 mg/kg, lukuun ottamatta herkkutatteja, joissa 0,90 mg/kg; öljysiemenet 0,02 mg/kg; teet, kahvipavut, yrttiteet ja kaakaopavut 0,02 mg/kg; mausteet 0,02 mg/kg, lukuun ottamatta inkivääriä, muskottipähkinää, muskottikukkaa ja kurkumaa, joissa 0,05 mg/kg; liha 0,01 mg/kg, lukuun ottamatta luonnonvaraisen riistan lihaa, jossa 0,015 mg/kg, ja ankan tai sorsan lihaa (kasvatetun ja luonnonvaraisen), jossa 0,04 mg/kg; eläinrasva 0,01 mg/kg; muut syötävät eläimen osat 0,02 mg/kg, lukuun ottamatta luonnonvaraisen riistan muita syötäviä osia, joissa 0,025 mg/kg, ja villisian muita syötäviä osia, joissa 0,10 mg/kg; maito 0,01 mg/kg; ja hunaja 0,01 mg/kg.

(5) Koska elohopeaa sisältävät torjunta-aineet on unionissa poistettu asteittain käytöstä yli kolmekymmentä vuotta sitten, elohopean esiintymistä elintarvikkeissa voidaan pitää ympäristön epäpuhtautena. Näin ollen on aiheellista korvata asetuksen (EY) N:o 396/2005 oletusarvot johdanto-osan 4 kappaleessa luetelluilla arvoilla, jotka kuvastavat elohopean taustapitoisuutta ympäristössä. Tämän ansiosta toimivaltaiset kansalliset viranomaiset voivat toteuttaa asianmukaisia täytäntöönpanotoimia realististen jäämien enimmäismäärien pohjalta.

(6) Euroopan elintarviketurvallisuusviranomaisen, jäljempänä ’elintarviketurvallisuusviranomainen’, elintarvikeketjun vierasaineita käsittelevä lautakunta on antanut lausunnon elintarvikkeiden sisältämästä elohopeasta ja metyylielohopeasta (2).

(7) Koska elohopeayhdisteitä esiintyy vähäisinä määrinä johdanto-osan 4 kappaleessa luetelluissa tuotteissa ja kun otetaan huomioon unionissa saatavilla olevat kulutustiedot, kokonaisvaikutusta ravinnon kautta tapahtuvaan altistumiseen pidetään pienenä eikä kuluttajien terveys vaarannu. Mainittujen tuotteiden jäämien enimmäismäärät olisi vahvistettava väliaikaisiksi asetuksen (EY) N:o 396/2005 liitteessä III. Kyseisiä jäämien enimmäismääriä tarkastellaan uudelleen; tarkastelussa otetaan huomioon 10 vuoden kuluessa tämän asetuksen julkaisemisesta käytettävissä olevat tiedot.

(8) Komissio on kuullut torjunta-ainejäämiä käsitteleviä Euroopan unionin vertailulaboratorioita tarpeesta mukauttaa määritysrajoja. Nämä laboratoriot totesivat, että nykyiset määritysrajat olisi säilytettävä.

(9) Kun otetaan huomioon elintarviketurvallisuusviranomaisen lausunto ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(10) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(11) Sen vuoksi asetusta (EY) N:o 396/2005 olisi muutettava.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä tammikuuta 2018. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) EFSAn alainen elintarvikeketjun vierasaineita käsittelevä tiedelautakunta (CONTAM); Scientific Opinion on the risk for public health related to the presence of mercury and methylmercury in food. EFSA Journal 2012;10(12):2985. [241 pp.].